|  |
| --- |
|  |
| **REPUBLIKA HRVATSKA** |
| **MINISTARSTVO PRAVOSUĐA I UPRAVE** |

KLASA: 119-03/22-03/18

URBROJ: 514-08-03-03/04-22-02

Zagreb, 18. listopada 2022.

Sukladno raspisanom Javnom natječaju za prijam u državnu službu na neodređeno vrijeme u Ministarstvo pravosuđa i uprave, objavljenog u „Narodnim novinama“, broj 121/22 od 19. listopada 2022. godine, objavljuje se

***OPIS POSLOVA RADNIH MJESTA, PODACI O PLAĆI, SADRŽAJU I NAČINU TESTIRANJA TE PRAVNI I DRUGI IZVORI ZA PRIPREMANJE KANDIDATA ZA TESTIRANJE***

**NAPOMENA:** Obavijest o mjestu i vremenu održavanja testiranja objavit će se na službenoj web stranici Ministarstva pravosuđa i uprave <https://mpu.gov.hr/> najmanje pet dana prije dana određenog za testiranje.

***Opis poslova radnih mjesta***

**UPRAVA ZA EUROPSKE POSLOVE, MEĐUNARODNU I PRAVOSUDNU SURADNJU I SPRJEČAVANJE KORUPCIJE**

**SEKTOR ZA EUROPSKE POSLOVE I MEĐUNARODNU SURADNJU**

**SLUŽBA ZA EUROPSKE POSLOVE**

**Odjel za koordinaciju europskih poslova**

- viši stručni referent – vježbenik - 1 izvršitelj/ica (rbr. 332.)

* obavlja upravno-tehničke i administrativne poslove za Službu;
* vodi evidencije vezane uz poslove Službe;
* organizira dostavu pošte;
* obavlja i druge poslove po nalogu nadređenih.

***Pravni izvori za pripremanje kandidata za testiranje:***

* Europa u 12 lekcija, Pascal Fontaine (sva poglavlja osim 8., 9., 10. i 11.) (dostupno na: <http://bookshop.europa.eu/hr/europa-u-12-lekcija-pbNA0213714/?CatalogCategoryID=sciep2OwkgkAAAE.xjhtLxJz>)
* Uredba o unutarnjem ustrojstvu Ministarstva pravosuđa i uprave („Narodne novine“ broj 97/20. -samo članci 88.-92.)
* Uredba o uredskom poslovanju („Narodne novine“ broj 75/21.)

**SAMOSTALNI SEKTOR ZA NABAVU**

**SLUŽBA ZA PROVEDBU POSTUPAKA NABAVE**

**Odjel za provedbu postupaka nabave financiranih iz EU i ostalih izvora**

**-** viši stručni referent – vježbenik - 1 izvršitelj/ica (rbr. 719.)

* sudjeluje u obavljanju stručnih poslova koji se odnose na postupke javne nabave roba, radova i usluga za EU projekte i projekte financirane iz ostalih izvora;
* sudjeluje u pripremi natječajne dokumentacije, provedbi postupaka javne nabave i izrađuje ugovore za nabavu roba, radova i usluga te obavlja poslove jednostavne nabave;
* u okviru jednostavne nabave priprema pozive za dostavu ponuda, prikuplja i obrađuje pristigle ponude te izdaje narudžbenice te vodi evidencije o provedenim postupcima javne nabave
* izrađuje dopise, pozive i obavijesti ponuditeljima/gospodarskim subjektima
* prikuplja, sortira i obrađuje podatke, vodi i ažurira evidencije za potrebe Odjela
* priprema podatke za izradu izvješća i drugih materijala iz djelokruga Odjela
* obavlja administrativne i druge poslove potrebne za redovan rad Odjela
* obavlja i druge poslove po nalogu voditelja Odjela.

***Pravni izvori za pripremanje kandidata za testiranje:***

- Zakon o javnoj nabavi („Narodne novine“ broj 120/16., 114/22.)

- Pravilnik o dokumentaciji o nabavi te ponudi u postupcima javne nabave („Narodne

 novine“ broj 65/17., 75/20.)

***Podaci o plaći***

Na temelju članka 108. Zakona o državnim službenicima i namještenicima („Narodne novine“, broj 27/2001), a u vezi s člankom 144. stavkom 2. Zakona o državnim službenicima („Narodne novine”, broj 92/2005, 142/2006, 77/2007, 107/2007, 27/2008, 34/2011, 49/2011, 150/2011, 34/2012, 49/2012 – pročišćeni tekst, 37/2013, 38/2013, 138/2015 – Odluka Ustavnog suda Republike Hrvatske, 61/17, 70/19 i 98/19), plaću radnih mjesta čini umnožak koeficijenta složenosti poslova radnog mjesta i osnovice za izračun plaće, uvećan za 0,5% za svaku navršenu godinu radnog staža.

Osnovica za obračun plaće za državne službenike i namještenike od 1. svibnja 2022. godine iznosi 6.286,29 kuna, a utvrđena je Kolektivnim ugovorom za državne službenike i namještenike („Narodne novine“, broj 56/22).

Koeficijent složenosti poslova radnih mjesta iz Javnog natječaja, sukladno Uredbi o nazivima radnih mjesta i koeficijentima složenosti poslova u državnoj službi („Narodne novine“ broj 37/01., 38/01., 71/01., 89/01., 112/01., 7/02., 17/03., 197/03., 21/04., 25/04., 66/05., 131/05., 11/07., 47/07., 109/07., 58/08., 32/09., 140/09., 21/10., 38/10., 77/10., 113/10., 22/11., 142/11., 31/12., 49/12., 60/12., 78/12., 82/12., 100/12., 124/12., 140/12., 16/13., 25/13., 52/13., 96/13., 126/13., 2/14., 94/14., 140/14., 151/14., 76/15., 100/15., 71/18., 73/19., 79/19., 63/21. i 13/22.), na temelju članka 144. Zakona o državnim službenicima su:

- viši stručni referent rbr: 332, 719 **- 0,970**

Sukladno odredbi članka 110. Zakona o državnim službenicima i namještenicima, u vezi s člankom 144. stavkom 1. Zakona o državnim službenicima vježbenik za vrijeme trajanja vježbeničkog staža ima pravo na 85% plaće poslova radnog mjesta najniže složenosti poslova njegove vrste.

**SADRŽAJ I NAČIN TESTIRANJA**

Testiranje se provodi u dvije faze.

**Prva faza testiranja -** sastoji se od provjere znanja osnova upravnog područja za koje je raspisan javni natječaj - pismena provjera.

**Druga faza testiranja** sastoji se od poznavanja rada na računalu.

U prvu fazu testiranja upućuju se kandidati/kinje koji ispunjavaju formalne uvjete iz javnog natječaja, a čije su prijave pravodobne i potpune.

Svaki dio provjere znanja, sposobnosti i vještina vrednuje se bodovima od 0 do 10. Smatra se da je kandidat/kinja zadovoljio na provedenoj provjeri znanja, sposobnosti i vještina, ako je za svaki dio provedene provjere dobio najmanje 5 bodova. Kandidat/kinja koji/a ne zadovolji na provedenoj provjeri, odnosno dijelu provedene provjere, ne može sudjelovati u daljnjem postupku.

U drugu fazu testiranja upućuju se kandidati/kinje koji su ostvarili najbolje rezultate u prvoj fazi testiranja, i to 15 kandidata za svako radno mjesto. Ako je u prvoj fazi testiranja zadovoljilo manje od 15 kandidata, u drugu fazu postupka pozvat će se svi kandidati koji su zadovoljili u prvoj fazi testiranja. Svi kandidati koji dijele 15. mjesto u prvoj fazi testiranja pozvat će se u drugu fazu testiranja.

Na **razgovor (intervju)** pozvat će se kandidati/kinje koji su ostvarili ukupno najviše bodova u prvoj i drugoj fazi testiranja, i to 10 kandidata za svako radno mjesto, a ako se traži veći broj izvršitelja, taj se broj povećava za broj traženih izvršitelja. Ako je u drugoj fazi testiranja zadovoljilo manje od 10 kandidata, na razgovor (intervju) će se pozvati svi kandidati koji su zadovoljili u drugoj fazi testiranja. Svi kandidati koji je dijele 10. mjesto nakon provedenog testiranja u prvoj i drugoj fazi pozvat će se na razgovor (intervju).

Komisija u razgovoru (intervju) s kandidatima/kinjama utvrđuje znanja, sposobnosti i vještine, interese, profesionalne ciljeve i motivaciju kandidata/kinja za rad u državnoj službi.

Rezultati razgovora (intervjua) vrednuju se bodovima od 0 do 10. Smatra se da je kandidat/kinja zadovoljio na intervjuu ako je dobio najmanje 5 bodova.

Nakon provedenog razgovora (intervjua) Komisija utvrđuje rang-listu kandidata prema ukupnom broju bodova ostvarenih na testiranju i razgovoru (intervjuu).